A Baptista Szeretetszolgálat elnöke június 27-én, szerdán Kárpátaljára utazott, meglátogatta a minapi romák elleni támadás sérültjeit. Szenczy Sándor bejelentette: elítéli a történteket és az áldozat hazaszállításával, a temetés költségeivel segíti az érintett családot.

Június 23-án éjjel álarcos fiatalok késekkel és baseball-ütőkkel támadtak kárpátaljai magyar romák átmeneti táborára Lemberg külvárosában. A támadásban egy 24 éves férfi életét vesztette, családjából hárman, köztük felesége és 10 éves fia súlyos sérüléseket szenvedtek. A halálos áldozat és a sérültek a munkácsi járási Szernye és Barkaszó magyar ajkú községek lakosai, a család idősebb tagjai a kárpátaljai Új Élet Roma Egyház közösségéhez tartoznak.

A Baptista Szeretetszolgálat elnöke június 27-én, szerdán Kárpátaljára utazott, meglátogatva a sérülteket. Szenczy Sándor bejelentette: szervezete nevében elítéli a történteket, és az áldozat hazaszállításával, valamint a temetés költségeivel segíti az érintett roma családot. Pap Dávidot csütörtökön délután temetik Szernyén.

Az 1996-ban alapított Baptista Szeretetszolgálat működésének kezdeteitől jelen van programjaival Kárpátalján, ahol a Karitatív Tanács tagszervezeteként is hajt végre projekteket. Ezeken túl a magyar megmaradást segíti iskolák támogatásával, szociális étkeztetésben vesz részt, amerikai egészségügyi csoport munkájához nyújt rendszeres logisztikai támogatást, valamint missziós tevékenységet végez elsősorban a kárpátaljai magyar ajkú romák körében.